**Δήλωση Προέδρου Κυπριακής Δημοκρατίας κ. Νίκου Χριστοδουλίδη**

13-3-2023

«Κύριε Πρόεδρε είναι μεγάλη τιμή που βρίσκομαι στη Βουλή των Ελλήνων. Θα μου επιτρέψετε και μένα με τη σειρά μου να εκφράσω για ακόμη μια φορά τα συλλυπητήριά μου εκ μέρους του κυπριακού λαού για την ανείπωτη τραγωδία στα Τέμπη, μια τραγωδία η οποία πρέπει να θυμίζει σε όλους εμάς που βρισκόμαστε σε θέσεις εξουσίας, όλους εμάς που ο λαός, μέσα από τις εκλογικές διαδικασίες, μας επιλέγει για να ηγηθούμε στη χώρα μας -και αν θέλετε αυτό θα είναι και το καλύτερο μνημόσυνο- να πράξουμε ό,τι είναι δυνατόν για να μην ζήσουμε ξανά τέτοιου είδους τραγωδίες.

Από εκεί και πέρα, δεν είναι η πρώτη μου παρουσία στη Βουλή των Ελλήνων. Είχα έρθει εδώ και ως επισκέπτης, ως κυβερνητικός εκπρόσωπος, ως υπουργός Εξωτερικών, έρχομαι σήμερα ως Πρόεδρος της Κυπριακής Δημοκρατίας, αλλά πάντα, σε κάθε παρουσία μου εδώ, εκείνο που σκέφτομαι πρώτα είναι τον καταλυτικό ρόλο -και θα ήθελα να σας ευχαριστήσω και σήμερα- τον καταλυτικό ρόλο που διαδραμάτισε η Βουλή των Ελλήνων στη σημαντικότερη επιτυχία της κυπριακής εξωτερικής πολιτικής από την ίδρυσή της το 1960, που δεν ήταν τίποτα άλλο από την ένταξη της Κυπριακής Δημοκρατίας στην Ευρωπαϊκή Ένωση το 2004. Ο κυπριακός λαός δεν ξεχνά ποτέ τον δικό σας ρόλο, τον ρόλο της Βουλής των Ελλήνων και θα ήθελα για μια ακόμη φορά να μεταφέρω τις ευχαριστίες του κυπριακού λαού. Είναι αυτή η ένταξη στη μεγάλη ευρωπαϊκή οικογένεια, στην οποία επενδύουμε σήμερα έτσι ώστε να πετύχουμε την υπ’ αριθμόν ένα προτεραιότητα μας που δεν είναι τίποτε άλλο από την απελευθέρωση, από τον τερματισμό της κατοχής και την επανένωση της πατρίδας μας. Δεν μπορεί η Κύπρος να είναι η τελευταία διαιρεμένη χώρα, κράτος-μέλος της Ευρωπαϊκής Ένωσης.

Γνωρίζουμε κ. Πρόεδρε πολύ καλά τις δυσκολίες, γνωρίζουμε πολύ καλά τα δεδομένα, αλλά την ίδια στιγμή έχουμε την έντονη πεποίθηση ότι η παρούσα κατάσταση πραγμάτων στην Κύπρο δεν μπορεί να αποτελεί το μέλλον της Κύπρου, δεν μπορεί να αποτελεί το μέλλον των Κυπρίων, Ελληνοκυπρίων, Τουρκοκυπρίων, Μαρωνιτών, Λατίνων, Αρμενίων και γενικότερα όλων των νόμιμων κατοίκων της Κύπρου. Και προς αυτή την κατεύθυνση θα πράξουμε ό,τι είναι δυνατόν σε συντονισμό με την Ελλάδα και με άλλα κράτη-μέλη στην Ευρωπαϊκή Ένωση, έτσι ώστε να σπάσουμε αυτό το αδιέξοδο και επιτέλους να βρεθεί η λύση στο κυπριακό πρόβλημα.

Η πάροδος του χρόνου, γνωρίζετε πάρα πολύ καλά, γνωρίζω πάρα πολύ καλά τις γνώσεις σας, τις εμπειρίες σας, ήσασταν δίπλα από σημαντικές προσωπικότητες της ελληνικής πολιτικής ζωής, ότι η πάροδος του χρόνου δημιουργεί νέα τετελεσμένα, απομακρύνει ακόμη περισσότερο την προοπτική επίλυσης του κυπριακού και είναι ακόμη ένας λόγος που από δικής μας πλευράς, επαναλαμβάνω, θα πράξουμε ό,τι είναι δυνατόν έτσι ώστε να πετύχουμε τον στόχο της επανένωσης στη βάση του συμφωνημένου πλαισίου, στη βάση των σχετικών ψηφισμάτων των Ηνωμένων Εθνών και φυσικά των αρχών και αξιών της μεγάλης ευρωπαϊκής οικογένειας.

Σας ευχαριστώ πάρα πολύ».